अर्थशास्त्रम्/अधिकरणम् १/अध्यायः ६
विद्या विनय-हेतुरिन्द्रिय-जयः काम-क्रोध-लोभ-मान-मद-हर्ष-त्यागात्कार्यः   ।। ०१.६.०१  ।।
 कर्ण-त्वग्-अक्षि-जिह्वा-घ्राण-इन्द्रियाणां शब्द-स्पर्श-रूप-रस-गन्धेष्वविप्रतिपत्तिरिन्द्रिय-जयः। शास्त्र-अनुष्ठानं वा   ।। ०१.६.०२  ।।
 कृत्स्नं हि शास्त्रं इदं इन्द्रिय-जयः   ।। ०१.६.०३  ।।
 तद्विरुद्ध-वृत्तिरवश्य-इन्द्रियश्चातुरन्तो अपि राजा सद्यो विनश्यति   ।। ०१.६.०४  ।।
 यथा दाण्डक्यो नाम भोजः कामाद्ब्राह्मण-कन्यां अभिमन्यमानः सबन्धु-राष्ट्रो विननाश। करालश्च वैदेहः   ।। ०१.६.०५  ।।
 कोपाज्जनमेजयो ब्राह्मणेषु विक्रान्तः। ताल-जङ्घश्च भृगुषु   ।। ०१.६.०६  ।।
 लोभादैलश्चातुर्वर्ण्यं अत्याहारयमाणः। सौवीरश्चाजबिन्दुः   ।। ०१.६.०७  ।।
 मानाद्रावणः पर-दारानप्रयच्छन्। दुर्योधनो राज्यादंशं च   ।। ०१.६.०८  ।।
 मदाद्दम्भोद्भवो भूत-अवमानी। हैहयश्चार्जुनः   ।। ०१.६.०९  ।।
 हर्षाद्वातापिरगस्त्यं अत्यासादयन्। वृष्णि-संघश्च द्वैपायनं इति   ।। ०१.६.१०  ।।
 एते चान्ये च बहवः शत्रु-षड्-वर्गं आश्रिताः   ।। ०१.६.११अ ब  ।।
 सबन्धु-राष्ट्रा राजानो विनेशुरजित-इन्द्रियाः   ।। ०१.६.११च्द्  ।।
 शत्रु-षड्-वर्गं उत्सृज्य जामदग्न्यो जित-इन्द्रियः   ।। ०१.६.१२अ ब  ।।
 अम्बरीषश्च नाभागो बुभुजाते चिरं महीं   ।। ०१.६.१२च्द्  ।।